Projektiel tref Brakpan-huisArgieffoto van ŉ M224-mortier ter illustrasie Foto: Adrian Muehe, Wikimedia Commons ŉ 20-jarige vrou is Saterdag beseer toe ŉ projektiel, wat deur ŉ mortier afgevuur is, ŉ huis in Brakpan, oos van Johannesburg getref het. “Ons ondersoek die oorsprong van die projektiel en wie dit lanseer het,” het kapt. Kabelo Marumo, woordvoerder van die polisie in Gauteng, Sondag gesê. Die projektiel het die dak bo die vrou se slaapkamer getref. Marumo sê die mortier kon nie op sy eie afgegaan het nie, en versoek enigiemand met inligting om die polisie by te staan. “Indien die persone anoniem wil bly, is daar kanale wat hulle kan volg,” het hy bygevoeg. Hy kon nie bevestig of ontken dat die projektiel aan die Suid-Afrikaanse Weermag behoort tot dat die ondersoek afgehandel is nie. Die vrou is in ŉ kritieke, maar stabiele toestand by ŉ hospitaal in Benoni.